C 498/36
SK
Úradný vestník Európskej únie
30.12.2022
Stanovisko Európskeho výboru regiónov – Spravodlivá a udržateľná transformácia uhoľných regiónov a regiónov s energeticky náročnou výrobou (2022/C 498/07)
Hlavná spravodajkyňa: Sari RAUTIO (FI/EĽS), predsedníčka správnej rady, zdravotná oblasť Häme Referenčný dokument:
žiadosť českého predsedníctva Rady EÚ zo 16. júna 2022
POLITICKÉ ODPORÚČANIA EURÓPSKY VÝBOR REGIÓNOV (VR),
1.
víta zámer, ktorým je dosiahnuť, aby sa Európska únia stala do roku 2050 klimaticky neutrálnou.
Bude si to vyžadovať digitálnu a zelenú transformáciu v európskych obciach a regiónoch, ktorá zásadne ovplyvní spôsob práce a života ľudí; 2. konštatuje, že spravodlivá transformácia je v dôsledku vojny, ktorú rozpútalo Rusko vo februári 2022, ešte zložitejšia a naliehavejšia, pretože Európa musí v krátkom čase znížiť svoju závislosť od externých dodávok energie.
Zdôrazňuje, že prechod na nízkouhlíkovú spoločnosť sa musí uskutočniť so zreteľom na potreby najzraniteľnejších občanov, a to vytváraním nových pracovných miest a rovnakých príležitostí vo vidieckych regiónoch a regiónoch závislých od uhlia; 3. víta 74 plánov, ktoré predložili členské štáty a ktoré vychádzajú z rôznych charakteristík jednotlivých regiónov.
Zdôrazňuje, že súčasná meniaca sa situácia vo svete viedla k energetickej kríze, ktorá prinútila niektoré členské štáty k nájdeniu dočasných flexibilných regionálnych opatrení v snahe dosiahnuť ciele programu; 4. poukazuje na ťažkopádne postupy schvaľovania plánov a zdôrazňuje, že niektoré regióny čelia problémom s včasným plánovaním a realizáciou projektov vzhľadom na skutočnosť, že väčšia časť celkových dostupných finančných prostriedkov pochádzajúcich z Mechanizmu na podporu obnovy a odolnosti bola naplánovaná na roky 2021 – 2023, čo poskytuje málo príležitostí na udržateľné vykonávanie projektov ku koncu programového obdobia.
Vyjadruje poľutovanie nad tým, že Európska komisia zatiaľ posúdila a schválila len zlomok programov, a vyzýva ju, aby zvážila predĺženie lehoty na čerpanie tých zdrojov vyčlenených na Fond na spravodlivú transformáciu, ktoré sú financované z Mechanizmu na podporu obnovy a odolnosti; 5. vzhľadom na túto skutočnosť zastáva názor, že časový rámec na implementáciu fondu by sa mal prehodnotiť, aby sa zabezpečil úspech fondu; 6. zdôrazňuje, že Fond na spravodlivú transformáciu by sa mal začleniť do politiky súdržnosti, aby sa v plnej miere mohli využiť synergie a účinky presahovania; 7. poukazuje na to, že spravodlivá transformácia sa musí zamerať na tie regióny, v ktorých sú zmeny intenzívnejšie a rizikovejšie, keďže členské štáty a regióny majú veľmi odlišné východiskové pozície.
Konštatuje, že úspech fondu závisí od najväčších prijímajúcich krajín – Poľska a Nemecka –, na ktoré s 33 % pripadá približne jedna tretina celkových prostriedkov fondu.
Významnými príjemcami prostriedkov z fondu sú aj Rumunsko, Česko a Bulharsko.
Na uvedených päť členských štátov pripadá dovedna takmer 60 % zdrojov fondu.
Úspech celého programu bude závisieť od včasného vykonania plánov týchto členských štátov (plány spravodlivej transformácie územia); 8. zdôrazňuje, že v súvislosti s FST je dôležité zohľadniť súčasnú rozsiahlu energetickú krízu.
Tá predstavuje – aspoň z krátkodobého hľadiska – tiež vážnu hrozbu pre spravodlivú a zelenú transformáciu.
Najmä energetika, energeticky náročné odvetvia, remeselná výroba a malé a stredné podniky čelia obrovským cenovým tlakom, ktoré vytvárajú dodatočný tlak na zelenú transformáciu.
Výbor zdôrazňuje, že uhlíková neutralita, o dosiahnutie ktorej sa snaží priemysel, závisí aj od dostupnosti ekologickej elektrickej energie na výrobu vodíka a alternatívnych zdrojov energie ako náhrady za zemný plyn.
Víta skutočnosť, že Fond na spravodlivú transformáciu môže zohrávať úlohu pri dosahovaní tohto cieľa;